Source: https://beta.e-justice.europa.eu/355/HU/maintenance_obligations?NETHERLANDS&action=printMS&init=true&member=1
Timestamp: 2020-08-14 00:30:05
Document Index: 3593803

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A rendelet 27. cikkének (1) bekezdése szerinti, a végrehajthatóság megállapítása iránti kérelmek tárgyában a körzeti bíróságokon az ideiglenes intézkedés iránti kérelmeket elbíráló bírák (voorzieningenrechter) járnak el.
A rendelet 32. cikkének (2) bekezdése szerinti, az ilyen kérelmek tárgyában hozott határozatok elleni jogorvoslati kérelmek elbírálására a kérelemről határozó bíró bírósága rendelkezik hatáskörrel.A körzeti bíróságok elérhetőségére vonatkozó információk megtalálhatók az Igazságszolgáltatási Tanács (Raad voor de rechtspraak) honlapján: www.rechtspraak.nl.
A 33. cikkben említett jogorvoslati eljárás a semmisségi panasz (beroep in cassatie).
A semmisségi panaszokat a legmagasabb szintű rendes bíróság, a holland legfelsőbb bíróság (Hoge Raad der Nederlanden) bírálja el. A semmisségi eljárás célja a jog egységének fenntartása, a jogfejlődés irányítása és a jogi védelem megóvása. A semmisségi eljárás során csak jogi kérdések vizsgálhatók. A legfelsőbb bíróság csak azt vizsgálja, hogy a jogszabályokat (az eljárási szabályokat is ideértve) helyesen alkalmazták-e. Az eljáró bírókat ténykérdésekben a megtámadott határozat megállapításai kötik. A semmisségi eljárásban részes felek nevében a legfelsőbb bíróság előtt jogi képviselő jár el.
A semmisségi eljárás indokolt semmisségi panasz benyújtásával indul. Az ellenérdekű fél három héten (vagy a legfelsőbb bíróság által meghatározott más határidőn) belül ellenkérelmet terjeszthet elő. Ha ez az ügy szempontjából indokolt, a jogi képviselők pontosíthatják beadványaikat. A legfelsőbb bíróság ítéletét a mellette működő főügyész írásbeli indítványa alapján hozza meg.
Felülvizsgálati kérelmet a rendelet 19. cikkében felsorolt okok valamelyike alapján, az e cikkben megjelölt határidőn belül lehet benyújtani ahhoz a bírósághoz, amelyik a határozatot hozta. Hollandiában ez a körzeti bíróság vagy a fellebbviteli bíróság lehet.
A kijelölt központi hatóság a Landelijk Bureau Inning Onderhoudsbijdragen (LBIO) (a Tartási Követelések Érvényesítésnek Nemzeti Hivatala).
Az LBIO elérhetősége:
Honlap:www.lbio.nl
A határozatok végrehajtására a végrehajtók rendelkeznek hatáskörrel.
A Koninklijke Beroepsorganisatie van Gerechtsdeurwaarders(KBvG) (Hollandiai Végrehajtók Királyi Szakmai Szervezete) elérhetősége:
Honlap:www.kbvg.nl
A honlap tartalmazza a hollandiai végrehajtók és irodáik nevét és címét.
A 20., 28. és 40. cikkben említett fordítások céljára csak a holland nyelv elfogadott.
Az 59. cikk (1) bekezdésében említett megkeresést vagy kérelem beadására szolgáló formanyomtatványt holland nyelven kell kitölteni.
Utolsó frissítés: 10/10/2016